ΓΡΑΠΤΗ ΕΡΩΤΗΣΗ E-0447/03

υποβολή: Glyn Ford (PSE) προς την Επιτροπή

(19 Φεβρουαρίου 2003)

Θέμα: Επιπτώσεις της αλιείας μεγάλης κλίμακας στην πτηνοπανίδα

Έχει μήπως ζητήσει η Επιτροπή την εκπόνηση μελετών για τη διερεύνηση των επιπτώσεων της αλιείας μεγάλης κλίμακας στους πληθυσμούς αμμόχελου και του αντίκτυπου που αυτές έχουν στην πτηνοπανίδα που, όπως φαίνεται, βρίσκεται σήμερα σε μεγάλο κίνδυνο στα παράκτια ύδατα του ΗΒ·

Απάντηση του κ. Fischler εξ ονόματος της Επιτροπής

(13 Μαρτίου 2003)

Κατά τη διάρκεια της τελευταίας δεκαετίας, αναπτύχθηκε η αλιεία αμμοχέλων στη ΒΔ Βόρειο Θάλασσα ανοικτά του Firth of Forth. Αυτή είναι μία σημαντική περιοχή αναπαραγωγής των θαλάσσιων πτηνών και η απομάκρυνση μεγάλων ποσοτήτων αμμοχέλων από την περιοχή στην οποία βρίσκουν την τροφή τους, αποτέλεσε σύντομα θέμα ανησυχίας. Το Ηνωμένο Βασίλειο ζήτησε ένα μορατόριουμ για την αλιεία αμμοχέλων κοντά σε αποικίες θαλάσσιων πτηνών κατά μήκος της ακτής του Ηνωμένου Βασιλείου και η Κοινότητα ανταποκρίθηκε ζητώντας συμβουλές από το Διεθνές Συμβούλιο για τη Εξερεύνηση της Θάλασσας (ICES).

Το 1999 συγκλήθηκε Ομάδα Μελέτης του ICES. Βάσει των διαθέσιμων πληροφοριών, η Ομάδα Μελέτης πρότεινε ότι τα επίπεδα αναπαραγωγής του τριδαχτυλόγλαρου αποτελούσαν τον καλύτερο πρακτικό δείκτη διαθεσιμότητας αμμοχέλων, τουλάχιστον όσον αφορά τα θαλάσσια πτηνά· οι πληθυσμοί του πτηνού αυτού μειώνονται εφόσον η αναπαραγωγή πέσει κάτω από ορισμένα επίπεδα και αυξάνουν με αναπαραγωγή πάνω από αυτά. Ως εκ τούτου, η Ομάδα Εργασίας συνέστησε τη χρήση των δύο αυτών τιμών ως σημείων ενεργοποίησης για το κλείσιμο ή το άνοιγμα εκ νέου της αλιείας αμμοχέλων κοντά Firth of Forth. Δεδομένου ότι η αναπαραγωγή του πτηνού αυτού μειώθηκε κάτω από τα καθορισμένα επίπεδα, η ομάδα μελέτης συνέστησε την απαγόρευση της αλιείας.

Η Κοινότητα συμφώνησε με τις συμβουλές του ICES για την απαγόρευση της αλιείας. Αποφασίστηκε τριετής απαγόρευση, από το 2000 έως το 2002, και η Επιτροπή κλήθηκε ναποβάλει ετήσιες εκθέσεις στο Συμβούλιο (άρθρο 29α του κανονισμού του Συμβουλίου (ΕΚ) αριθ. 850/98 της 30ής Μαρτίου 1998 για τη διατήρηση των αλιευτικών πόρων μέσω τεχνικών μέτρων για την προστασία των νεαρών θαλάσσιων οργανισμών(1)).

Τώρα που έχει λήξει η τριετής περίοδος, η Επιτροπή διοργανώνει διαβούλευση εμπειρογνωμόνων για τον καθορισμό των μελλοντικών δράσεων. Έκθεση η οποία έχει συνταχθεί από βρετανούς και δανούς επιστήμονες θα παρουσιαστεί κατά τη συνάντηση αυτή.

Η έκθεση στηρίζεται σε στοιχεία που προκύπτουν από τις εξής συμβάσεις που έχουν χρηματοδοτηθεί από την Κοινότητα καθώς και σε εθνικό επίπεδο:

- δομή των πληθυσμών του αμμοχέλου του είδους Ammodytes marinus και οι επιπτώσεις του για τις αλληλεπιδράσεις αλιείας — θηρευτών (ΓΔ XIV CFP. 94/071)·

- επιπτώσεις της αλιείας εκτεταμένης κλίμακας για την παραγωγή ιχθυαλεύρων και ιχθυελαίων στα είδη που δεν αποτελούν στόχο της αλιείας (Elifonts) (CFP 95/078)·

- δυναμική των πληθυσμών αμμοχέλων του είδους Ammodytes marinus στη Βόρειο Θάλασσα σε χωρικό επίπεδο (CFP 98/025)·

- αλληλεπιδράσεις μεταξύ του θαλάσσιου περιβάλλοντος, των θηρευτών και των θηραμάτων: επιπτώσεις για τη βιώσιμη αλιεία αμμοχέλων (Impress) (FP5 QOL-2000-5.1.2)·

- πρόγραμμα παρακολούθησης της Δανίας (Dalskov 2002, Jensen et al.2002)·

- προσέγγιση που στηρίζεται στο οικοσύστημα για τον καθορισμό του βιώσιμου επιπέδου της αλιείας αμμοχέλων (Scottish Executive ROAME MF0463).

(1) ΕΕ L 125 της 27.4.1998.